Vlei in Kaapse reservaat gesluit ná watertoetseFoto: zandvleitrust.org.za Die watergebied in die Zandvlei Riviermond Natuurreservaat naby Kaapstad is tydelik gesluit nadat toetse ŉ hoë vlak van die E.coli-bakterie in die water aangedui het. Die Stad Kaapstad het gesê dié tydelike sluiting word as voorsorgsmaatreël gedoen en ter wille van die veiligheid van besoekers aan die reservaat. Volgens ŉ verklaring wat deur die stad uitgereik is, is die sluiting slegs van toepassing op ontspanningsaktiwiteite, insluitend hengel, rondom die watergebied. Die res van die natuurreservaat en ander besoekersfasiliteite is steeds oop vir die publiek. Die stad het waterkwaliteitstoetse op verskeie punte in die Zandvlei-water gedoen weens kommer oor die kwaliteit van die water. Dit is toe dat die hoë vlakke van E.coli waargeneem is. “Die hoë E.coli-tellings is weens ŉ rioolstorting vroeër die week toe ŉ groot rioolhoofpyp ineengestort het. Die storting is intussen beperk. Die stad monitor die effek van die rioolstorting op die water, asook die bykomende besoedeling wat die vlei vanaf die opvangsgebied binnekom.” Die verklaring verduidelik dat dié addisionele besoedeling die gevolg is van die spoeleffek van die onlangse reën ná ŉ baie lang droogte. “Die stad sal voortgaan om die waterkwaliteit te monitor en verwag dat ons binnekort ŉ verbetering in die [bakterie]vlakke sal sien. Intussen is kennisgewings aangebring om besoekers aan die vlei te maan om versigtig te wees. Die publiek sal ingelig word sodra die vlei weer veilig is om vir ontspanningsaktiwiteite te gebruik.” Die stad het verskoning gevra vir die ongerief wat die sluiting van die watergebied veroorsaak en gesê hy sal die publiek op die hoogte hou soos die situasie verander.